Macal River

De Macal River is en üm un bi 112 Kilometer langen Stroom in’n Distrikt Cayo von Belize, de mit’n Mopan River tohoopflütt un dormit den Belize River billt.

 Verloop 

De Macal hett sien Born in de Mountain Pine Ridge Forest Reserve von de Maya-Bargen (an de Waterscheed to’n Sibun River). Von dor flütt he na Süüdwesten un billt de Grenz twüschen Mountain Pine Ridge Forest Reserve un Nojkaaxmeen-Eligio-Panti-Natschonaalpark op de rechte Sied un Chiquibul-Natschonaalpark, Chiquibul Forest Reserve un Vaca Forest Reserve op de linke Sied.

Twölv Kilometer in’n Süden von Augustine is de Stroom siet 2005 to’n Chalillo-Stausee staut. De Raspaculo münnt hier von links in’n Macal. De Stroom dreiht dor bilütten na Noordwesten. Wieder den Stroom daal is de Macal River ok noch to’n Mollejon-Stausee un to’n Vaca-Stausee staut.

Bi’n Vaca-Stausee münnt von links de Cacao Camp Creek un von rechts de Mollejon Creek, de Rio Frio un de Rio On in’n Macal River. De Stroom flütt nu ut’n Oorwoold rut un kummt in besiedelt Rebeed. He flütt an’n Oort Cristo Rey langs un twüschen San Ignacio un Santa Elena dör. De George Price Highway geiht hier mit en Brügg över’n Stroom. Güntsied von Santa Familia flütt de Stroom mit’n Mopan River tohoop un billt den Belize River. De Belize River münnt later bi Belize-Stadt in de Karibische See.

 Weblenken 

Kategorie:Stroom
Kategorie:Distrikt Cayo